Vi var meget glade for at bo i Denis lejlighed, og kan kun anbefale den til alle som ønsker at bo centralt i Athen og have de sødeste værter, man kan forestille sig.
Beliggenheden i Plaka var helt perfekt - tæt på turistattraktioner, restauranter osv., men samtidig på en lille, stille gade.
Vi rejste med to små børn (0 og 3 år), og det fungerede rigtig godt for os at bo i denne lille lejlighed, som er opdelt i soveværelse og stue foruden et lille køkken og et badeværelse.
Selve lejligheden er lidt mørk, men det gør ingenting, da både gårdhave og tagterrasse såvel som hele Athen inviterer til at opholde sig ude.

Køkkenet er funktionelt (men ønsker man at bruge timevis på gourmet-middage, er det ikke her, man skal bo!) , og det var dejligt at have muligheden for selv at lave lidt mad og spise den i den lille, hyggelige gårdhave, som hører til lejligheden. Her kunne man sidde under appelsin- og citrontræer.

Deni og hendes familie var utroligt gæstfrie og hjælpsomme. Vi var til enhver tid velkommen til at bruge deres tagterrasse (med udsigt til Akropolis), og idet vi var i Athen i påsken, blev vi inviteret med til familiens påskefrokost på taget.

De bedste anbefalinger herfra! Forvent ikke luksus (det er, som man ser på billederne), men derimod en central beliggenhed og lokal oplevelse lige for foden af Akropolis.